ຜົນປະໂຫຍດຂອງການລ້ຽງລູກດ້ວຍນົມແມ່ໃນການຕ້ານໂຣກເອັສ
ຜົນປະໂຫຍດຂອງການລ້ຽງລູກດ້ວຍນົມແມ່ໃນການຕ້ານ ເຊື້ອໂຣກເອດສ໌
ການເອົາຢາຕ້ານເຊື້ອໂຣກເອດສ໌ທີ່ວ່ານີ້ ໃຫ້ທາຣົກນ້ອຍເກີດໃໝ່ທີ່ລ້ຽງດ້ວຍ ນ້ຳນົມແມ່ກິນເປັນເວລາດົນເຖິງ 6 ອາທິດນັ້ນ ສາມາດຫລຸດອັດຕາຄວາມສ່ຽງໃນການຕິດເຊື້ອໂຣກດັ່ງກ່າວລົງໄດ້ເຖິງເຄິ່ງນຶ່ງເມື່ອທຽບໃສ່ເດັກທີ່ໄດ້ຮັບຢານີ້ ພຽງເທື່ອດຽວຄືຫລັງຈາກທີ່ຄອດອອກມາແລ້ວ ອາທິດເລ້ວນີ້ພວກເຮົາໄດ້ເວົ້າເຖິງ ຄຸນປະໂຫຍດຂອງການລ້ຽງລູກ ດ້ວຍນົມແມ່ໃນການ ຈະເລີນເຕີບໂຕຂອງເດັກນ້ອຍ ແຕ່ວ່າການໃຫ້ລູກດູດນົມແມ່ນັ້ນ ມັນເປັນການຍາກສຳລັບແມ່ໂດຍສະເພາະແມ່ນໃນຕອນທຳອິດທີ່ແມ່ເອົານົມໃຫ້ລູກກິນ ສະນັ້ນ ເຮົາມີຄຳແນະນໍາດັ່ງຕໍ່ໄປນີ້: ຄວນໃຫ້ລູກກິນນົມແມ່ ໃນທັນທີຫລັງຈາກທີ່ເດັກຄອດອອກມາ ອາດມີນັກຊ່ຽວຊານຢູ່ໂຮງໝໍ ຫລື ສູນປິ່ນປົວສຸຂະພາບແບບອື່ນ ທີ່ສາມາດສອນວິທີອູ້ມລູກນ້ອຍໃນຫລາຍໆທ່າທີ່ຖືກຕ້ອງໃຫ້ບັນດາແມ່ລູກອ່ອນທີ່ມີລູກຫົວສາວນັ້ນ ການເອົານົມໃຫ້ລູກກິນສາມາດເຮັດໃຫ້ຮູ້ສຶກເຈັບປວດຫລັງຫລືປວດກ້ານຄໍໄດ້ຖ້າຜູ້ເປັນແມ່ຫາກກົ້ມລົງເອົານົມໃຫ້ລູກກິນດົນໆ ສະນັ້ນ ໃຫ້ອູ້ມເອົາລູກມາແປະຢູ່ເອິກແມ່ໃນເວລາໃຫ້ລູກກິນນົມຈະດີກວ່າ ປາກຂອງເດັກຈະຕ້ອງເປີດໃຫ້ກວ້າງເທົ່າທີ່ຈະກ້ວາງໄດ້ເພື່ອໃຫ້ຫົວນົມ ແລະບໍລິເວນອ້ອມແອ້ມຫົວນົມ ເຂົ້າໄປໃນປາກລູກນ້ອຍຢ່າງພໍດີ ທາຣົກນ້ອຍຄວນໄດ້ກິນນົມຢູ່ເລື້ອຍໆໃນເວລາເກີດມາໃໝ່ໆ ເຊິ່ງຕາມປົກກະຕິ ຄວນໃຫ້ລູກກິນນົມ ທຸກໆ 2 ຊົ່ວໂມງ ຄລີນິກ Mayo ຢູ່ໃນສະຫະຣັດແນະນຳວ່າຈະເປັນການດີທີ່ສຸດ ຖ້າຫາກວ່າແມ່ເອົານົມໃຫ້ລູກກິນ ຕອນທີ່ລູກຍັງບໍ່ທັນຫີວຈົນເກີນໄປ ແລະ ພວກນັກຊ່ຽວຊານທັງຫລາຍຍັງເວົ້າວ່າ ຖ້າແມ່ໃຫ້ລູກກິນນົມຕົນເອງເລື້ອຍໆມັນກໍຈະຊ່ວຍໃຫ້ ຮ່າງກາຍຂອງແມ່ ຜະຫລິດນ້ຳນົມໄດ້ຫລາຍຂຶ້ນ ບັນດາຜູ້ຍິງທັງຫລາຍ ສາມາດຮຽນຮູ້ວິທີການລ້ຽງລູກດ້ວຍນົມຕົນເອງໄດ້ໂດຍການອ່ານປຶ້ມ ຫລື ຊອກອ່ານໃນ Internet ຫລືຮັບຄຳແນະນຳຈາກພວກກຸ່ມສະນັບສະນູນຕ່າງໆ ແຕ່ແນວໃດກໍດີຍັງມີແມ່ບາງຄົນທີ່ບໍ່ສາມາດຕັດສິນໃຈໄດ້ວ່າ ຄວນຈະລ້ຽງລູກດ້ວຍນົມຕົນເອງຫລືບໍ່ ໃນບັນດາປະເທດກຳລັງພັດທະນາ, ການລ້ຽງລູກດ້ວຍນົມແມ່ຍັງຄົງເປັນຊ່ອງທາງຕົ້ນຕໍທີ່ພາໃຫ້ເດັກຕິດເຊື້ອໂຣກ AIDS ແຕ່ວ່າ ນົມສູດປະສົມກັບນໍ້າທີ່ບໍ່ສະອາດກໍ່ສາມາດເຮັດໃຫ້ເດັກເຈັບປ່ວຍໄດ້ຄືກັນ ຫວ່າງບໍ່ດົນມານີ້, ໃນກອງປະຊຸມບັ້ນນື່ງທີ່ບອສເຕີນ ພວກນັກ ຊ່ຽວຊານດ້ານໂຣກເອັສ ໄດ້ລາຍງານຂ່າວດີສຳລັບພວກແມ່ທັງຫລາຍ ເຂົາເຈົ້າບອກວ່າ ການສຶກສາເດັກເກີດໃໝ່ ປະມານ ສອງພັນຄົນ ໄດ້ສະແດງໃຫ້ເຫັນວ່າການເອົາຢາ Nevirapine ຕ້ານເຊື້ອໄວຣັສ HIV ໃຫ້ເດັກເກີດໃໝ່ກິນພ້ອມກັບໃຫ້ພວກເຂົາກິນນົມແມ່ໄປພ້ອມນັ້ນ ຈະສາມາດຫລຸດອັດຕາຄວາມສ່ຽງຕໍ່ການຕິດເຊື້ອໂຣກດັ່ງກ່າວລົງໄດ້ ຢາຕ້ານເຊື້ອໂຣກເອັສ Nevirapine ຖືກນຳໃຊ້ຢ່າງກວ້າງຂວາງ ໃນບັນດາປະເທດກຳລັງພັດທະນາເພື່ອປ້ອງກັນບໍ່ໃຫ້ພວກແມ່ທີ່ຕິດເຊື້ອໂຣກນີ້ຢູ່ແລ້ວນັ້ນເອົາເຊື້ອໄວຣັສນີ້ໄປຕິດແປດລູກ ນ້ອຍຂອງເຂົາເຈົ້າໃນລະຫວ່າງການເກີດ ໃນປະຈຸບັນເດັກ ເກີດໃໝ່ຈາກແມ່ທີ່ມີເຊື້ອໂຣກເອດສ໌ ແມ່ນຈະໄດ້ຮັບຢາ Nevirapine ພຽງແຕ່ຄັ້ງດຽວ, ໃນຕອນຄອດອອກມາໃໝ່ໆ ເທົ່ານັ້ນ ແຕ່ການສຶກສາຄົ້ນຄ້ວາໃໝ່ ພົບວ່າ ເດັກເກີດໃໝ່ທີ່ໄດ້ຮັບຢາ Nevirapine ເປັນປະຈຳໃນແຕ່ລະວັນ ເປັນເວລາຫົກອາທິດ ແມ່ນມີອັດຕາຄວາມສ່ຽງຕໍ່ການຕິດເຊື້ອໄວຣັສ HIV ຕ່ຳກວ່າເດັກທີ່ໄດ້ຮັບຢາດັ່ງກ່າວພຽງຄັ້ງດຽວໃນຕອນເກີດນັ້ນ ປະມານເຄີ່ງນື່ງ ແລະເມື່ອຮອດອາຍຸຫົກເດືອນ, ພວກເຂົາກໍມີອັດຕາຄວາມສ່ຽງຕໍ່ການຕິດເຊື້ອ HIV ຫຼື ເສຍຊີວິດໜ້ອຍລົງເກືອບ ຮອດ 1/3 ພວກນັກວິທະຍາສາດແຈ້ງວ່າ ການໃຫ້ຢາ Nevirapine ຫົກອາທິດກໍມີຄວາມປອດໄພ ເທົ່າໆກັບການໃຫ້ພຽງຄັ້ງດຽວ ຕາມຫລັກຊີ້ນຳການໃຊ້ຢາທີ່ໃຊ້ໃນປະຈຸບັນ ທີມນັກຄົ້ນຄວ້າຈາກມະຫາວິທະຍາໄລ Johns Hopkins ໃນລັດ Maryland ໄດ້ນຳພາການສຶກສານີ້ ໂດຍມີບັນດາຜູ້ສຶກສາວິໄຈຈາກເອທີໂອເປຍ, ອິນເດຍແລະ ຢູການດາ ໃນປີ 2006 ອົງການສະຫະປະຊາຊາດໄດ້ປ່ຽນແປງນະໂຍ ບາຍຂອງຕົນ ກ່ຽວກັບເລື່ອງການລ້ຽງລູກດ້ວຍນ້ຳນົມແມ່ຂອງ ພວກແມ່ທີ່ຕິດເຊື້ອ HIV ຄຳແນະນຳໃໝ່ຂອງອົງການ ສະຫະປະ ຊາຊາດສະໜັບສະໜູນການລ້ຽງລູກດ້ວຍນົມແມ່ເປັນເວລາຫົກເດືອນ ຖ້າຫາກວ່າແມ່ບໍ່ມີເງິນສຳລັບຊື້ອາຫານພື້ນຖານ ຫຼືນົມສູດປະສົມມາລ້ຽງລູກ ຈຸດປະສົງຕົ້ນຕໍຂອງຄຳແນະນຳນີ້ ກໍຄືວ່າ ຢາກໃຫ້ຄົນເຂົ້າໃຈວ່າ ການໃຫ້ລູກກິນນົມແມ່ນັ້ນມີຜົນປະໂຫຍດ ຫລາຍກວ່າ ຄວາມສ່ຽງຕໍ່ການຕິດເຊື້ອໂຣກ ຈາກແມ່ທີ່ມີເຊື້ອໂຣກເອດສ໌ນັ້ນ ນອກນັ້ນ, ພວກນັກຊ່ຽວຊານຍັງເນັ້ນອີກວ່າເດັກເກີດໃໝ່ທີ່ບໍ່ໄດ້ກິນນົມແມ່ມີຄວາມສ່ຽງຕໍ່ການເສຍຊີວິດຍ້ອນພະຍາດປອດບວມ ຫຼື ຖອກທ້ອງ ໃນອັດຕາສູງກວ່າເດັກເກີດໃໝ່ທີ່ລ້ຽງດ້ວຍນົມແມ່ຫລາຍເຖິງ 5 ຫາ 7 ເທົ່າ